*Formandsberetning Vestjysk Kreds 2020*

Vestjysk Kreds er en skøn lille kreds – ikke geografisk, der er vi velsignet med lange afstande, men i antal er vi ikke én af de største kredse. Men en skøn kreds, og gang på gang ser vi at der i Vestjysk Kreds bliver bakket op om de kurser og andet der bliver arrangeret.

I skrivende stund har vi kendskab til 71 kordegne i Vestjysk Kreds, det er 5 stillinger mere end for 4 år siden, da jeg kom i kredsbestyrelsen. Og i de 4 år er der blevet ansat 19 nye kordegne i kredsen. Nogle stillinger er blevet opnormeret fra under til over 8 timer, og dermed blevet en stilling som Danmarks Kordegneforening forhandler løn for og der er også oprettet nye stillinger. Ud af de 71 degne i kredsen er der 54 der er medlem af Danmarks Kordegneforening.

I kredsen må vi til stadighed minde hinanden om at det betyder noget at være medlem af vores forening. Ikke mindst fordi vi som medlemmer får kompetent hjælp, hvilket kan være uvurderligt, hvis vi kommer i en situation vi ikke selv magter. Men også fordi vi som forening har større gennemslagskraft jo flere vi er.

Der har fra tidernes morgen nok aldrig været to kordegnestillinger der har været fuldstændig ens. Men i de seneste år, er vores stillinger blevet endnu mere forskelligartede. Nogle stillinger indeholder mange forskellige arbejdsopgaver, andre blot én eller ganske få.

Det kan gøre det til en udfordring for kredsbestyrelsen, kursusudvalget og fagforeningen at ramme alle med de tiltag der gøres. Hjælp derfor med at give til kende, hvis der er noget du savner.

Kredsbestyrelsen for Vestjysk Kreds som p.t. består af næstformand, Lone Finnerup, Gjellerup, sekretær Knud-Erik Sønderskov, Struer, kasserer Bent Jacobsen, Holstebro, og formand Minna Nygaard Pedersen, Viborg, har i det forløbne år holdt 4 kredsbestyrelsesmøder.

Vi har bl.a. arbejdet med:

At forberede og efterfølgende evaluere kredsaften på landskursus 2019.

Drøftelse af kredsens økonomi.

Samarbejde med kursusudvalget.

Forberede og afholde tillidsmandsvalg.

Fortsat arbejdet med at afdække ERFA grupper i kredsen.

Nyhedsbreve.

Mærkedage.

Temadag sammen med øvrige kredse og landsbestyrelsen.

Vi har i år prioriteret at invitere både afgåede og nye tillidsrepræsentanter samt kursusudvalget og en mentor til et lille møde med efterfølgende spisning. Det blev en god aften. Som kredsbestyrelse er det godt at vide lidt om hvad der ”rører sig” i kredsen, at opfange ting der med fordel kan arbejdes med, eller som måske skal bæres videre til landsbestyrelsen. Middagen er en lille anerkendelse til de kordegne som yder en ekstra indsats for os alle.

I efteråret holdt vi tillidsmandsvalg, og sammen med det et fint kursus med psykolog Camilla Sønderbæk Hald.

I oktober måned var alle kredsbestyrelser og landsbestyrelsen samlet i Middelfart til en temadag om bestyrelsesarbejde. Overskriften for dagen som blev ledet af Connie Yilmaz Jantzen var: Frivillighed, engagement og fælles retning. Vi var tre mand afsted og havde en rigtig givtig dag.

På det seneste møde hvor de ti kredsformænd mødtes med landsbestyrelsen blev dagen drøftet, og der var stor enighed om, at det er et tiltag der skal gentages, og dermed afsættes midler til.

Landsbestyrelsen har nogle nye tanker omkring mentorordningen. I nogle år har der været 2 mentorer i hver kreds. En mentor i personregistrering og én i regnskab. Fremover bliver der færre mentorer, men det hører vi sikkert mere til på generalforsamlingen på Landskursus 2020.

I landsbestyrelsen gøres der et uvurderligt arbejde, som kommer os alle til gode. I år kan vi glæde os over at vi har fået betalt frokostpause. De fleste af os, har sikkert haft det hele tiden, men ikke alle. Derfor er det godt, at det nu er gældende for alle. Landbestyrelsen arbejder allerede nu med at udfærdige krav til næste overenskomst OK21.

Har du lyst til at stille op som bestyrelsesmedlem, så har jeg opstillingslister med. Fristen for opstilling er 31. marts, og formand Henrik Kristoffersen beder om, at man sammen med opstillingen sender et billede samt lidt om hvem man er (200 ord ca.).

Der er også brug for nye lønforhandlere. Som lønforhandler bliver man klædt grundigt på til opgaven, og der kan trækkes på råd fra erfarne lønforhandlere. Vil du vide mere om dette, så kontakt formanden.

På vores generalforsamling sidste år, blev der vedtaget nogle ændringer til kredsens vedtægter. Vedtægterne skal omkring landsbestyrelsen til godkendelse, og det er de blevet. Vedtægterne kan I finde på Vestjysk Kreds side på Danmarks Kordegneforenings hjemmeside.

Jeg håber vi er rigtig mange der ses igen til Landskursus 2020. Nogle dage hvor vi bliver fyldt op med faglige oplæg, kirkeministeriets ajourføringskursus, workshops, men ikke mindst med samvær med kolleger. I hverdagen har mange af os ikke en kordegnekollega, og det er alene af den grund vigtigt at komme afsted på Landskursus. At være sammen med gode kolleger, at blive inspireret af andre, selv at inspirere andre og i det hele taget få lov at være kordegn i døgndrift på den gode måde.

Efter generalforsamlingen på landskurset er der tradition for at vi i Vestjysk Kreds samles på et værelse og holder aftensang. Da det kan give nogle udfordringer for naboværelserne, har vi en fast aftale med sekretariatet og Nyborg Strand, at når vi skriver: Skoven – korsang på under bemærkninger når vi tilmelder os landskurset, så bliver vi indkvarteret i Skoven, som er en separat værelsesbygning på Nyborg Strand. I skal selvfølgelig kun bede om det hvis I er indforstået med latter og sang til ud på de små timer.

Til aftensang medbringer Anna Grethe det traditionsbundne sanghæfte, og på forunderlig vis dukker der snold og drikkevarer op.

Hvis der er nogen her i dag, som ikke har været med på Landskursus eller med til aftensang, sidder I måske og tænker, at det ikke kan lade sig gøre at være så mange på et værelse. Men også det løser sig på mystisk vis – kordegne klarer alt – i hvert fald i Vestjysk Kreds.

Jeg startede med at rose jer for at bakke op om de arrangementer der holdes i kredsregi. I dag er et rigtig godt eksempel. Lige her og nu, er mere end halvdelen af kredsens kordegne der er medlemmer af Danmarks Kordegneforening til stede. Rigtig mange foreninger rundt om i landet ville være grønne af misundelse. Såmænd også nogle af de andre kredse i kordegneregi.

Det skal dog nævnes, at det til både tillidsmandsvalget og til i dag har været noget sværere end tidligere at få tilsagn fra kolleger der magter at kaste energi i et frivilligt job for kolleger.

Det kan der være mange grunde til, og vi er (desværre) ikke den eneste kreds der har oplevet dette.

Jeg håber at dette blot er et overgangsfænomen. Men er dog lidt bekymret over, at rigtig mange tilkendegiver at arbejdet i forvejen fylder rigtig (alt for) meget, og at der ikke er overskud til at have mere der handler om arbejde i sin hverdag. Lad os i fællesskab stræbe efter at vores arbejde fylder det det skal – og ikke mere.

Tak til mine kolleger i kredsbestyrelsen for godt samarbejde og overbærenhed.

Tak til tillidsmændene, kursusudvalget og mentoren fordi I har valgt at bruge tid og kræfter på et spændende arbejde til gavn for os alle.

Tak til Erik og Tina her fra Sunds, som har sørget for gode fysiske rammer og noget at opretholde livet med.

Tak til menighedsrådet i Sunds, som har stillet deres hus til rådighed for os.

Tak til alle jer skønne kordegne i Vestjysk Kreds. Tak for opmuntring og gode snakke. Tak fordi I er jer, den bedste kreds.